Kristoff støtter kamera-forslag
Forslaget kommer fra sjefen for Det internasjonale sykkelforbundet, Brian Cockson. Han ønsker å gjøre sporten mer attraktiv for publikum. Målet er å utvikle sykkelsporten, uten å rokke ved tradisjonene, sa Cockson på en stor idrettskonferanse i Tyrkia. - Se for deg muligheten til å velge Chris Froomes synsvinkel idet han klatrer opp Mont Ventoux eller sykler opp Champs-Elysees etter å ha vunnet Tour de France. Og hvorfor stoppe med kamera? Hva med å ha en mikrofon på sykkelen, eller å legge ut rytterdata på skjermen? spør den mektige sykkeltoppen. Kristoff-ja Alexander Kristoff befinner seg i den franske Compiegne, der han lader opp til søndagens Paris-Roubaix. VG møtte nordmannen på et beskjedent motorveihotell, hvor Katjusja og BMC har base. - Det er kult det, men da må alle ha det. Ingen vil kjøre med mer vekt enn konkurrentene sine. Om alle har kamera, så hadde det blitt kule bilder, sier Kristoff om forslaget til Brian Cockson. - Hva hadde overrasket TV-seerne? - De hadde kanskje fått se hvor mye kamp det er i feltet, selv om jeg er usikker på hvor lett det er å oppdage slikt, sier 26-åringen. Den ferske vinnere av storrittet Milan-Sanremo viste klasse da han tråkket inn til femteplass i Flandern rundt for en uke siden. Roubaix-plan Nå venter et ritt mange mener er enda mer prestisjefylt. Tidligere Tour de France-vinner Bradley Wiggins fortalte i går om hvordan han selv rangerer Paris-Roubaix foran Tour-en på sin personlige favorittliste over ritt. - Jeg tror formen er bra, og det er det siste løpet denne våren, så jeg må klemme ut det siste før det er ferie. Kristoff er innstilt på at den store forhåndsfavoritten, Fabian Cancellara, kommer til å skru på «motoren» på et tidspunkt. - Jeg må bare håpe at Jeg har nok motor til å henge med, sier nordmannen til VG. I fjor ble han nummer ni i Roubaix. I år håper han på ytterliggere bedring, selv om han liker seg bedre i Flandern rundt. - Jeg er ikke så glad i brostein, sier Kristoff og legger til et sekund med humring. Han vet hvilket smertehelvete som ligger foran ham. - Jeg ble litt småsyk etter Flandern rundt, det var nok på grunn av kraftanstrengelsen. Nå får jeg sikkert en ny runde etter Roubaix, rett før jeg skal hjem og møte familien, smiler Stavanger-mannen.
Rytterne i Tour de France kan utstyres med hvert sitt kamera på sykkelen i fremtiden.